
Histopathological tissue analysis using explainable deep neural networks and data augmentation techniques

A hisztopatológia tudományága, mely a szövetszintű betegségek tanulmányozásával és diagnosztizálásával foglalkozik, egy nagymértékben digitalizált területté vált az utóbbi években. A páciensek szövetmintáinak számítógépes szkennelése lehetővé tette a különböző patológiai folyamatok automatizálását, amire jelenleg a neurális hálókon alapuló módszerek bizonyulnak a legmegfelelőbbnek.
Az ígéretes eredményeik ellenére, a neurális hálók egészségügyi alkalmazása két igazán kritikus problémát vet fel ebben a területben. Egyrészt a neurális hálók felügyelt vagy félig-felügyelt tanításához nagyméretű adathalmazokra van szükség, melyek előállítása a hisztopatológiában nem egy triviális feladat. Az orvosi adatszerzés egy költséges és időigényes folyamat a drága felszerelés, a képzett személyzet hiánya és különböző jogi okok miatt. Másrészt a neurális hálók konkrét döntéshozatali folyamata nem ismert, ami bizalmatlansághoz vezet úgy a patológusok, mint a páciensek részéről. Az egészségügy egy szigorúan szabályozott szektor, ahol a helytelen döntések és diagnózisok emberi életekbe kerülhetnek, ebben a kontextusban pedig egy fekete doboz jellegű módszer alkalmazása kérdéses lehet.
Ebben a dolgozatban az előbb vázolt problémákat tárgyaljuk a BagNet nevű interpretálható mély neurális háló hisztopatológiai alkalmazhatóságának vizsgálatával. A BagNet hálót a tüdő- és mellrák tumor mikrokörnyezetben megjelenő szövettípusok osztályozására tanítjuk, majd az eredményeit és döntési logikáját párhuzamosan elemezzük. A rendelkezésre álló viszonylag kisméretű tanítási adathalmazokat különböző augmentációs folyamatok alkalmazásával bővítjük, mellyel nem csak a BagNet osztályozási eredményein javítunk, de a patológusok által elvárt döntési logikát is elősegítjük.



